作者:岑參
標題:潼關鎮國軍句覆使院早春，寄王同州
內容:胡寇尚未盡，大軍鎮關門。旌旗遍草木，兵馬如雲屯。聖朝正用武，諸將皆承恩。不見徵戰功，但聞歌吹喧。儒生有長策，閉口不敢言。昨從關東來，思與故人論。何為廊廟器，至今居外藩。黃霸寧淹留，蒼生望騰鶱。捲簾見西嶽，仙掌明朝暾。昨夜聞春風，戴勝過後園。各自限官守，何由敘涼溫。離憂不可忘，襟背思樹萱。